刺少年行
作者：蘇籀
朝代：宋

paragraphs: 重仍印組矜蟬聯，豐屋藻井松桷梴。
金鈿翠屏珠串箔，椽燭高檠玳瑁筵。
熾紅麒麟沈水爐，鳳紋錦褥須彌氈。
瑣窗犀案衒珍具，瑶瑛紅珀瑩杯棬。
兒擲梟盧喝大采，婢名素玉花月煙。
驕世華腴詫豪舉，兩得仁富宜兼全。
朔雲顔巷積深雪，斫桂燒金凍折弦。
毛錐不摇汗馬却，刻槌膚髓稱才賢。
法家拂士屹山峙，俜然窮儒衢道邊。
遥知莫不任運力，鏃筈仰笑衝九天。